﻿

На основу члана 17. став 1. и члана 33. ст. 2. и 3. и Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о образовању Међуресорне радне групе за реформу јавних финансија ради остваривања циљева „зелене агендеˮ**

1. Образује се Међуресорна радна група за реформу јавних финансија ради остваривања циљева „зелене агендеˮ (у даљем тексту: Радна група).

2. Задаци Радне групе су да изради предлоге за два аспекта:

1) успостављање праксе обележавања „зеленихˮ расхода у буџету, на основу методологије која ће бити усвојена, са циљем да се „зелениˮ расходи учине видљивијим и да се омогући адекватније извештавање о извршењу буџета;

2) дефинисање критеријума за такво управљање јавним улагањима које ће приоритизовати пројекте од значаја за „зелену агендуˮ, као и да се на средњи рок омогући успостављање система за анализу и оцењивање могућности за ублажавање ефеката климатских промена и прилагођавање на њих, као и остваривање других „зеленихˮ циљева, на нивоу пројеката и пројектних алтернатива.

3. У Радну групу именују се:

– за председника:

Дарко Комненић, помоћник министра финансија, Сектор буџета;

– за заменике председника:

1) Борис Бјелица, помоћник министра финансија, Сектор за праћење фискалних ризика;

2) Дијана Станковић, начелник Одељења за буџет, Сектор за финансијско управљање и контролу, у Министарству заштите животне средине;

3) Зоран Илић, вршилац дужности помоћника министра рударства и енергетике, Сектор за електроенергетику;

– за чланове:

1) Милеса Марјановић, начелник одељења буџета, Сектор буџета, у Министарству финансија;

2) Милена Ковачевић, начелник Одељења за буџет и финансијско управљање у Министарству грађевинарства, саобраћаја и инфраструктуре;

3) Жељко Радошевић, државни секретар у Министарству пољопривреде, шумарства и водопривреде;

4) Бранко Будимир, вршилац дужности помоћника министра за европске интеграције, Сектор за планирање, програмирање, праћење и извештавање о средствима ЕУ и развојној помоћи;

5) Пеђа Совиљ, директор Тима за инфраструктуру, рударство и енергетику, Јединица за имплементацију стратешких пројеката, у Кабинету председника Владе;

– за секретара Радне групе именује се Марија Филиповић, Министарство финансија.

4. Рокови за извршење задатака Радне групе су децембар 2022. године, за израду нацрта измена и допуна Уредбе о управљању капиталним пројектима који се односе на критеријуме за евалуацију и селекцију „зеленихˮ капиталних пројеката и август 2023. године, за израду коначне верзије предлога методологије за обележавање „зеленихˮ расхода у буџету.

5. Стручне и административно-техничке послове за потребе Радне групе обавља Министарство финансија.

6. Председник, заменици председника и чланови Радне групе немају права на накнаду за свој рад у Радној групи.

7. Ова одлука ступа на снагу наредног дана од дана објављивања у „Службеном гласнику Републике Србије”.

05 број 02-4955/2022-1

У Београду, 23. јуна 2022. године

**Влада**

Председник,

**Ана Брнабић,** с.р.